Alankomaiden kuningaskunnan aloite neuvoston päätöksen tekemiseksi rajat ylittävän ajoneuvorikollisuuden torjunnasta



Virallinen lehti nro C 034 , 07/02/2004 s. 0018 - 0020



Alankomaiden kuningaskunnan aloite neuvoston päätöksen tekemiseksi rajat ylittävän ajoneuvorikollisuuden torjunnasta (2004/C 34/16) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a alakohdan ja 34 artiklan 2 kohdan c alakohdan, ottaa huomioon Alankomaiden kuningaskunnan aloitteen, ottaa huomioon Euroopan parlamentin lausunnon, ottaa huomioon tiettyjä reittejä käyttävän kansainvälisen rikollisuuden torjunnasta 27 päivänä toukokuuta 1999 annetun neuvoston päätöslauselman(1), sekä katsoo seuraavaa: (1) Euroopan unionin jäsenvaltioissa varastetaan vuosittain arviolta 1,2 miljoonaa moottoriajoneuvoa. (2) Ajoneuvovarkaudet aiheuttavat huomattavaa vahinkoa, jonka suuruus on vähintään 15 miljardia euroa vuodessa. (3) Kansainväliset rikollisryhmät varastavat suuren osan, arviolta 30-40 prosenttia, näistä ajoneuvoista, tekevät niihin muutoksia ja vievät ne muihin valtioihin Euroopan unionissa tai sen ulkopuolelle. (4) Sen lisäksi, että varkaudet aiheuttavat aineellista vahinkoa, ne myös heikentävät huomattavasti kansalaisten oikeustajua ja turvallisuudentunnetta. Ajoneuvorikollisuuteen saattaa liittyä myös törkeää väkivaltaa. (5) Tämä vaikeuttaa pääsemistä Euroopan unionista tehdyn sopimuksen 29 artiklan mukaiseen tavoitteeseen tarjota kansalaisille korkeatasoinen suoja vapauteen, turvallisuuteen ja oikeuteen perustuvalla alueella. (6) Ajoneuvorikollisuus voi lisäksi kansainvälisellä tasolla liittyä muunlaatuiseen rikollisuuteen, kuten huumausaine-, ase- ja ihmiskauppaan. (7) Ajoneuvorikollisuuden torjunta kuuluu poliisi- ja oikeusalalla jäsenvaltioiden toimivaltaan. (8) Kyseisen rikollisuuden rajatylittäviin piirteisiin puuttumiseksi on kuitenkin suotavaa kehittää yhteinen lähestymistapa, jossa Euroopan unionin jäsenvaltiot ja lainvalvontaviranomaiset auttavat toisiaan aina kun se on mahdollista ja tarpeellista. (9) Erityisen tärkeää on poliisi-, tulli- ja ajoneuvorekisteriviranomaisten välinen yhteistyö sekä tietojen toimittaminen asianomaisille osapuolille. (10) Tärkeää on myös yhteistyö Europolin kanssa, sillä Europol voi laatia asiaa koskevia analyysejä ja selvityksiä. (11) Euroopan poliisiakatemia tarjoaa jäsenvaltioiden poliisiviranomaisille sähköisen EPLN-verkoston (European Police Learning Net) avulla ajoneuvorikollisuutta koskevia kirjastopalveluja tietojen ja asiantuntemuksen löytämiseksi. Tämän lisäksi EPLN:ssä voidaan keskustelutoiminnon avulla vaihtaa tietoja ja kokemuksia. (12) Ajoneuvorikollisuuden torjunta tehostuu 29 päivänä kesäkuuta 2000 tehtyyn Eucaris-sopimukseen liittyvien jäsenvaltioiden määrän kasvaessa. (13) Jotta kansainvälistä ajoneuvorikollisuutta voitaisiin torjua tehokkaasti, on toteutettava tiettyjä toimenpiteitä, ON PÄÄTTÄNYT SEURAAVAA: 1 artikla Määritelmä Tässä päätöksessä "ajoneuvolla" tarkoitetaan moottoriajoneuvoja, joiden sylinteritilavuus on yli 50 cc, sekä perävaunuja ja asuntovaunuja, joiden lastiton paino on yli 750 kg. 2 artikla Tavoite 1. Tämän päätöksen tavoitteena on saada aikaan yhteinen lähestymistapa ja käynnistää yhteistyö Euroopan unionissa rajatylittävän ajoneuvorikollisuuden estämiseksi ja torjumiseksi. 2. Erityistä huomiota kiinnitetään yhteyksiin, joita ajoneuvovarkauksilla ja laittomalla autokaupalla on muuhun rikollisuuteen, kuten huumausaine-, ase- ja ihmiskauppaan. 3 artikla Toimivaltaisten kansallisten viranomaisten välinen yhteistyö Jäsenvaltiot toteuttavat tarvittavat toimenpiteet, joilla lujitetaan toimivaltaisten kansallisten viranomaisten (poliisi-, tulli- ja ajoneuvorekisteriviranomaisten) välistä yhteistyötä rajatylittävän ajoneuvorikollisuuden torjumiseksi muun muassa yhteistyösopimuksilla. Erityistä huomiota kiinnitetään tavaroiden viennin valvontaan, asianomaiset toimivallat huomioon ottaen. 4 artikla Toimivaltaisten viranomaisten ja yksityissektorin välinen yhteistyö 1. Jäsenvaltiot toteuttavat tarvittavat toimenpiteet, joiden myötä lainvalvontaviranomaiset ja ajoneuvorekisteriviranomaiset neuvottelevat määräajoin yksityissektorin (kuten kadonneista ajoneuvoista yksityistä rekisteriä pitävien tahojen, vakuutusalan ja autokauppa-alan) kanssa, jotta saataisiin aikaan tietojen koordinointi ja alan eri tahojen toiminnan yhteensovittaminen mieluiten pysyvän neuvottelufoorumin avulla. 2. Jäsenvaltiot toteuttavat tarvittavat toimenpiteet sellaisten menettelyjen osalta, joiden mukaisesti lainvalvontaviranomaisten takavarikoinnin jälkeen vapauttamat ajoneuvot palautetaan. 5 artikla Ajoneuvorikollisuutta käsittelevät yhteyspisteet 1. Jäsenvaltiot nimeävät kolmen kuukauden kuluessa tämän päätöksen voimaantulopäivästä lainvalvontaviranomaisten joukosta yhteyspisteen ajoneuvorikollisuuden torjumiseksi. 2. Jäsenvaltiot valtuuttavat yhteyspisteet vaihtamaan olemassa olevan lainsäädännön perusteella kokemuksia, asiantuntemusta ja yleisiä ja teknisiä tietoja ajoneuvorikollisuuden alalta. 3. Nimettyjä kansallisia yhteyspisteitä ja niihin myöhemmin tehtäviä muutoksia koskevat tiedot toimitetaan neuvoston pääsihteeristöön julkaistavaksi Euroopan unionin virallisessa lehdessä. 6 artikla Varastetuista ajoneuvoista ja ajoneuvojen blanko-rekisteröintitodistuksista ilmoittaminen 1. Jäsenvaltioiden lainvalvontaviranomaisten on ajoneuvovarkaudesta ilmoittamisen jälkeen tehtävä välittömästi ilmoitus varastetusta ajoneuvosta Schengenin tietojärjestelmään (SIS) ja - jos se on mahdollista - Interpolin ASF/SMV-järjestelmään. 2. Etsintäjärjestelmään ilmoituksen tehnyt jäsenvaltio poistaa ilmoituksensa heti, kun kyseisestä ajoneuvosta ilmoittamisen syyt ovat poistuneet tai kun ajoneuvon omistaja on peruuttanut varkausilmoituksen. 3. Saatuaan ilmoituksen ajoneuvojen blanko-rekisteröintitodistusten varastamisesta jäsenvaltioiden lainvalvontaviranomaisten on tehtävä välittömästi asiasta ilmoitus Schengenin tietojärjestelmään. 7 artikla Rekisteröinti 1. Lainvalvontaviranomaisten ja ajoneuvorekisteriviranomaisten on toteutettava tarvittavat toimenpiteet ajoneuvojen rekisteröintiasiakirjojen väärinkäyttämisen ja varastamisen estämiseksi. 2. Silloin kun ajoneuvo rekisteröidään (uudelleen), kansallisten ajoneuvorekisteriviranomaisten on yhteistyössä lainvalvontaviranomaisten kanssa tarkistettava tiedot ajoneuvon alunperin rekisteröineen maan ajoneuvorekisteristä sekä 6 artiklassa tarkoitetuista varastettujen ajoneuvojen etsintäjärjestelmistä. 3. Varastettujen ajoneuvojen (uudelleen)rekisteröinnin estämiseksi tehdään kansallisia järjestelyjä tietojen hakemiseksi 6 artiklan 1 kohdassa tarkoitetuista rekisteröintijärjestelmistä tai niiden liittämiseksi yhteen sekä ajoneuvojen tunnistamiseksi. 8 artikla Ajoneuvon rekisteröintitodistuksen väärinkäytön estäminen 1. Ajoneuvon rekisteröintitodistuksen väärinkäytön estämiseksi lainvalvontaviranomaisten on - jos mahdollista - vaadittava ajoneuvon omistajaa tai haltijaa luovuttamaan rekisteröintitodistus, jos ajoneuvo on vakavasti vaurioitunut onnettomuudessa (täysvahinko). 2. Rekisteröintitodistus on vaadittava takaisin myös silloin kun lainvalvontaviranomaisen suorittaman tarkastuksen yhteydessä herää epäilys siitä, että ajoneuvon tunnusmerkkeihin on puututtu. 3. Rekisteröintitodistus palautetaan vasta ajoneuvon tarkastuksen ja oikeaksi tunnistamisen jälkeen. 9 artikla Europol Lainvalvontaviranomaisten on annettava Europolille tiedot ajoneuvorikosten tekijöistä ja tekijäryhmistä Europolille annetun toimeksiannon ja tehtävän mukaisesti. 10 artikla Asiantuntemuksen edistäminen ja koulutus Jäsenvaltiot toteuttavat tarvittavat toimenpiteet, jotta poliisi- ja tulliviranomaisten kansalliset koulutuslaitokset edistäisivät opetusohjelmissaan ajoneuvovarkauksien estämiseen ja havaitsemiseen liittyvää erityiskoulutusta. 11 artikla Yhteyspisteiden kokoontuminen ja vuosiraportti neuvostolle Ajoneuvorikollisuutta käsittelevät yhteyspisteet kokoontuvat yhteen vähintään kerran vuodessa neuvoston puheenjohtajana toimivan jäsenvaltion johdolla. Europol kutsutaan mukaan näihin kokoontumisiin. Puheenjohtajavaltio laatii neuvostolle raportin siitä, miten käytännön poliisiyhteistyössä on edistytty. 12 artikla Järjestelyt kolmansien maiden kanssa 1. Euroopan unionin ja kolmansien maiden välillä tehtävissä yhteistyö- ja kumppanuussopimuksissa on mahdollisuuksien mukaan oltava määräys, joka koskee ajoneuvorikollisuutta ja varsinkin ajoneuvojen tunnistamista kolmannessa maassa tapahtuvan rekisteröinnin yhteydessä, jos ajoneuvo on peräisin jostain jäsenvaltiosta. 2. Jos kolmas maa pyytää ajoneuvon tunnistamista, asianomaisen jäsenvaltion on tarkistettava tiedot kansallisesta Schengenin tietojärjestelmästä sekä omalta ajoneuvorekisteriviranomaiseltaan. 13 artikla Arviointi Tämän päätöksen täytäntöönpanoa arvioidaan kolmen vuoden kuluttua sen voimaantulopäivästä. 14 artikla Voimaantulo Tämä päätös tulee voimaan päivänä, jona se julkaistaan Euroopan unionin virallisessa lehdessä. Brysselissä, ... Neuvoston puolesta Puheenjohtaja (1) EYVL C 162, 9.6.1999, s. 1.